CELEX: C2007/069/58
Language: fi
Date: 2007-03-24 00:00:00
Title: Asia T-32/07: Kanne 7.2.2007 — Slovakian tasavalta v. komissio

24.3.2007   
            
            
               FI
            
            
               Euroopan unionin virallinen lehti
            
            
               C 69/29
            
         Kanne 7.2.2007 — Slovakian tasavalta v. komissio
   (Asia T-32/07)
   (2007/C 69/58)
   Oikeudenkäyntikieli: slovakki
   Asianosaiset
   
      Kantaja: Slovakian tasavalta (asiamies: J. Čorba)
   
      Vastaaja: Euroopan yhteisöjen komissio
   Vaatimukset
   
               —
            
            
               riidanalainen päätös on kumottava
            
         
               —
            
            
               jos ensimmäisen oikeusasteen tuomioistuin ei hyväksy kannekirjelmän 95 kohdassa esitettyä näkemystä, EY 231 artiklan toisessa kohdassa tarkoitetuin tavoin on pysytettävä voimassa riidanalaisen päätöksen ne oikeusvaikutukset, joiden perusteella kantaja vahvistaa kiintiöiden kokonaismäärän ja jakaa ne alueensa yksittäisille toimijoille
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa 29.11.2006 tehdyn komission päätöksen, joka liittyy kasvihuonekaasujen päästökiintiöiden jakamista koskevaan kansalliseen suunnitelmaan, jonka Slovakian tasavalta on antanut tiedoksi Euroopan parlamentin ja neuvoston direktiivissä 2003/87/CE (1) säädetyin tavoin. Päätöksessä katsotaan, että Slovakian kiintiöiden jakamiseen liittyy seikkoja, jotka eivät sovellu yhteen direktiivin 2003/87/EY liitteen III kanssa.
   Kanteen perusteluissa kantaja väittää, että komissio on rikkonut direktiivin 2003/87/EY 9 artiklan 3 kohtaa, 9 artiklan 1 kohtaa ja 11 artiklan 2 kohtaa sekä loukannut luottamuksensuojan periaatetta, koska se on riidanalaisessa päätöksessä kansallisella tasolla tapahtunutta kiintiöiden jakamista huomioon ottamatta käyttänyt aivan omaa laskentatapaa, kun se on määrittänyt päästökiintiöiden puolivuosittaisia ensimmäiskokonaismääriä ja ottanut näin itselleen luvattomasti tehtävän, joka direktiivissä annetaan jäsenvaltioille.
   Kantaja väittää lisäksi, että vaikka vastaajalla olisikin ollut oikeus määrittää omalla tavallaan päästökiintiöiden kokonaismäärä, se on kuitenkin loukannut yhteisön toimielinten ja jäsenvaltioiden viranomaisten välisen lojaalin yhteistyön periaatetta, koska se ei ole kuullut kantajaa tuon tavan soveltamisesta ennen riidanalaisen päätöksen tekemistä.
   Vastaaja on lisäksi rikkonut direktiivin 2003/87/EY 9 artiklan 3 kohtaa, 1 artiklaa, 9 artiklan 1 kohtaa ja sen liitteessä III olevia arviointiperusteita 1-4 sekä yleistä suhteellisuusperiaatetta, koska menettelyssä, jota se sovelsi päästökiintiöiden kokonaismäärää määrittäessään, ei otettu huomioon sitä, että kantajan alueella on tarpeen lisätä sellaisista lähteistä peräisin olevan sähköenergian tuotantoa, jotka vaativat suuria hiilimääriä, siitä syystä, että Jaslovské Bohunicen ydinvoimalan kaksi vaihetta on ollut suljettava.
   Lopuksi kantaja katsoo, ettei perustavanlaatuista menettelymääräystä, jonka mukaan toimenpide on perusteltava riittävästi, ole noudatettu.
   
      (1)  Kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13.10.2003 annettu Euroopan parlamentin ja neuvoston direktiivi 2003/87/EY (EYVL L 275, s. 32).